
ΣΤΟΥΣ ΕΚΠΡΟΣΩΠΟΥΣ ΤΩΝ ΠΑΡΑΓΩΓΙΚΩΝ ΦΟΡΕΩΝ 
ΣΤΗΝ 74η ΔΙΕΘΝΗ ΕΚΘΕΣΗ ΘΕΣΣΑΛΟΝΙΚΗΣ

Κυρίες και κύριοι, 
Παναγιότατε, 
Κύριε Πρόεδρε της Διεθνούς Έκθεσης, 
Κύριοι εκπρόσωποι των παραγωγικών φορέων,
Εδώ, από τη Βόρεια Ελλάδα, από τη Μακεδονία, από τη Θεσσαλονίκη, λέμε κάτι πολύ απλό. Είναι η ώρα των αποφάσεων. Η χώρα χρειάζεται αποφάσεις. Η οικονομία χρειάζεται αποφάσεις. Οι πολίτες χρειάζονται αποφάσεις. Αποφάσεις – όχι προφάσεις που επιχειρούν να δικαιολογήσουν τα σημερινά αδιέξοδα της χώρας. Αποφάσεις για το συνολικό συμφέρον της πατρίδας. Για ένα κράτος ευνομίας, ισχύος του δικαίου, ασφάλειας και δικαιοσύνης. Για μια δυναμική παρουσία της χώρας μας στα Βαλκάνια και την Ευρώπη. 

Είμαι έτοιμος να πάρω αυτές τις αποφάσεις. Να αλλάξουμε την πορεία αυτής της χώρας. Να αλλάξουμε την πορεία μαζί. Απευθύνομαι σήμερα, από το βήμα της Διεθνούς Έκθεσης Θεσσαλονίκης, σε κάθε πολίτη της χώρας. Στον μικρομεσαίο επιχειρηματία που αγωνιά για τις πληρωμές του. Στην εργαζόμενη γυναίκα που αναρωτιέται αν θα έχει εργασία αύριο. Στο νέο που βλέπει τα χρόνια να περνάνε, χωρίς να του δίνεται η δυνατότητα να φτιάξει τη ζωή του. Στον μισθωτό που ακούει έντρομος ότι η λύση για όλα τα προβλήματα της χώρας είναι να παγώσει ο μισθός του. Στον ελεύθερο επαγγελματία που ζητάει να είναι πραγματικά ελεύθερος να ασκήσει το επάγγελμά του. Στον αγρότη που βλέπει το εισόδημά του να χάνεται κάθε χρόνο. Στον συνταξιούχο που ταλαιπωρείται από μια πολιτεία που έπρεπε να τον σέβεται. 

Απευθύνομαι σε κάθε πολίτη, που βλέπει να έχουμε Υπουργεία, να έχουμε υποδομές, να έχουμε υπαλλήλους, αλλά να μην έχουμε κράτος.  Που πιστεύει πολλές φορές ότι και οι πολιτικοί δεν έχουν πια κάτι να προσφέρουν. Και τους λέω: Είμαι εδώ σήμερα για να σας μιλήσω για τις ευθύνες που αναλαμβάνουμε αύριο. Είμαι εδώ σήμερα για να σας πω ότι υπάρχει ελπίδα. Ότι στις 4 του Οκτώβρη αρχίζει μια νέα εποχή. Ξεκινάει μια νέα πορεία για τη χώρα με αποφάσεις για ένα Σχέδιο Εθνικής Ανάτασης. Ήρθε η ώρα να σηκώσουμε τα μανίκια, να δουλέψουμε όλοι μαζί, για να βγάλουμε τον τόπο από το τέλμα και να τον βάλουμε σε πορεία δημιουργίας. Και η σημερινή βαθιά κρίση είναι και ευκαιρία. Ευκαιρία να δούμε κατάματα τα προβλήματα του τόπου και να τα διορθώσουμε.

Αλήθεια πρώτη: η παρακμή που βιώνουμε σήμερα δεν θα περάσει απλά, όταν ξεπεραστεί η διεθνής κρίση.   Μακάρι να ήταν έτσι. Διότι η δική μας παρακμή δεν αφορά μόνο την οικονομική κρίση. Συνδέεται δυστυχώς με πολιτική κρίση, κρίση θεσμών, κρίση αξιών. Και είμαι σήμερα εδώ, για να πω πώς θα οικοδομήσουμε το αύριο πάνω σε ό,τι καλύτερο έχει η πατρίδα. Πώς θα αξιοποιήσουμε τις δυνάμεις μας για να δημιουργήσουμε πλούτο. Πώς θα τον μοιράσουμε δίκαια σε κάθε Έλληνα και Ελληνίδα. Και πώς θα το κάνουμε με σεβασμό στις γενιές που έρχονται.

Αλήθεια δεύτερη: η οικονομία μας έχει καθηλωθεί.  Ό,τι και αν κάνουμε για να την ανακινήσουμε άμεσα, και θα κάνουμε, δεν θα οδηγήσει πουθενά, αν δεν συνοδεύσουμε τα άμεσα μέτρα με ριζικές αλλαγές στο πρότυπο ανάπτυξης.  

Αλήθεια τρίτη: φτάσαμε εδώ, διότι δημιουργήσαμε ένα πελατειακό συγκεντρωτικό κράτος που πνίγει κάθε πρωτοβουλία, δεν στηρίξαμε την ανταγωνιστικότητα της οικονομίας μας, αφήσαμε την αγορά ανεξέλεγκτη και παραδώσαμε το κράτος στην διαφθορά, να σέρνεται από κάθε παράγοντα με ισχύ. Το χειρότερο όμως είναι ότι φτάσαμε εδώ, διότι τα τελευταία έξι χρόνια κανείς δεν ανέλαβε τις ευθύνες του για την πορεία αυτής της χώρας.  

Φίλες και φίλοι, 

Στην πορεία μιας χώρας υπάρχουν στιγμές που καθορίζουν το μέλλον της. Στιγμές που οι λαοί πρέπει να δουλέψουν συλλογικά, ενωμένα, με σχέδιο. Στιγμές που απαιτούν ηγεσία με αίσθημα της ευθύνης μπροστά στην κρίση και την παρακμή. Η Ελλάδα βρίσκεται ακριβώς σε αυτή την συγκυρία. Στις επικείμενες εκλογές δεν συγκρούονται απλά δύο κόμματα ή δύο αρχηγοί.  Συγκρούονται δύο τελείως διαφορετικές πολιτικές αντιλήψεις για τη χώρα και για την πολιτική.

Εμείς ξέρουμε ότι όταν μία κοινωνία είναι σε παρακμή, η ηγεσία έχει ρόλο και αυξημένες ευθύνες. Αυτός είναι ο λόγος που για εμάς, σε αντίθεση με εκείνους, τίποτα δεν πρόκειται να αλλάξει, αν δεν αλλάξει πρώτα απ’ όλα ο τρόπος, η νοοτροπία και η αντίληψη της άσκησης πολιτικής εξουσίας σ’ αυτόν εδώ τον τόπο.  

Όραμά μου, να πάμε μαζί τη χώρα μπροστά. Να χτίσουμε μια Ελλάδα δυνατή, που μπορεί να διεκδικήσει μια αξιοπρεπή θέση στον κόσμο, που επιτέλους θα είναι μια Ελλάδα που σέβεται, αναγνωρίζει και επενδύει στην αξία των ανθρώπων της, του πλούτου της, της κληρονομιάς της.  Μια Ελλάδα που θα κάνει τη φωνή του Έλληνα δυνατή σε κάθε γωνιά του κόσμου. Τον εθνικό μας πλούτο, τους ανθρώπινους και φυσικούς μας πόρους, μόνιμο μοχλό ανάπτυξης. Το κοινωνικό κράτος συνεχή πηγή σιγουριάς για τον πολίτη. Την παιδεία μας, μια από τις  πιο ανταγωνιστικές στην Ευρώπη. Και το ελληνικό κράτος, εστία ασφάλειας, δημιουργίας και ανάπτυξης. 

Δεν οραματίζομαι το ανέφικτο. Οραματίζομαι το αυτονόητο. Το αυτονόητο που δικαιούται ο Ελληνικός λαός. Και είμαι εδώ για να σας πω ρεαλιστικά πώς μπορούμε να αλλάξουμε τα πράγματα στη χώρα. Πώς μπορούμε να αποκτήσουμε την Ελλάδα που όλοι οραματιζόμαστε.

Στην οικονομία εφαρμόζουμε άμεσα σχέδιο 100 ημερών για τη στήριξη της αγοράς, την ενίσχυση των μεσαίων και χαμηλών εισοδημάτων, τον περιορισμό της κρατικής σπατάλης. Στόχος μας; Να κρατήσουμε την αγορά ζωντανή, να δώσουμε ζωή στην οικονομία. Έτσι θα δημιουργήσουμε τη βάση για το επόμενο απαιτούμενο βήμα: της ανάπτυξης, με ριζική αλλαγή στον τρόπο με τον οποίο παράγουμε πλούτο. 

Στο κράτος εφαρμόζουμε άμεσα μέτρα για την θωράκιση της αυτονομίας της πολιτικής και τη διαφάνεια στον τρόπο με τον οποίο δαπανώνται τα χρήματα, το κάθε ευρώ του Έλληνα πολίτη.  Έτσι θα χτίσουμε τα θεμέλια για την απαραίτητη αλλαγή νοοτροπίας στο κράτος και σε όλους τους λειτουργούς του. Έτσι θα οικοδομήσουμε και την Παιδεία, την Υγεία, την Πρόνοια, το Ασφαλιστικό, την αγορά εργασίας, τον Πολιτισμό, ώστε το κράτος, αλλά και η αγορά, να υπηρετούν τον πολίτη, με ποιοτικές υπηρεσίες, διασφαλίζοντας τα δικαιώματά του.

Κυρίες και κύριοι, 

Μας λένε ότι η επιλογή είναι ανάμεσα στον εύκολο και τον δύσκολο δρόμο. Κάνουν λάθος. Ο δρόμος θα είναι δύσκολος. Το ερώτημα είναι, θα συνεχίσουμε στον ίδιο αδιέξοδο δρόμο ή θα κάνουμε νέες επιλογές, που μας πάνε μπροστά ως χώρα, πάνε μπροστά τους πολίτες, τις οικογένειες, τις επιχειρήσεις μας, τους εργαζόμενους; 

Η πρόταση που ακούσαμε πριν από μια εβδομάδα, ήταν και είναι καταστροφική για τη χώρα. Αν σήμερα παγώσουμε τους μισθούς, θα παγώσουμε την αγορά. Αν αυξήσουμε τους φόρους στη μεσαία τάξη, θα μειώσουμε την αγοραστική της δύναμη, θα βαθύνουμε την ύφεση, θα μειώσουμε τα έσοδα του κράτους. Και θα επέλθει ο φαύλος κύκλος της κατάρρευσης.

 Χρειάζεται αντίθετα να στηρίξουμε την οικονομική δραστηριότητα, τον τζίρο της αγοράς. Να μπει μπροστά η μηχανή. Γι’ αυτό και θα θέσουμε σε άμεση εφαρμογή, στις πρώτες 100 ημέρες, ένα σχέδιο εξόδου της χώρας από την κρίση. Ένα σχέδιο με τέσσερις άξονες, που αντιμετωπίζει άμεσα τα μεγάλα προβλήματα και βάζει τις βάσεις για τις μεγάλες αλλαγές. 

1ο. Στήριξη του εισοδήματος. Με αυξήσεις πάνω από τον πληθωρισμό. Έκτακτο επίδομα αλληλεγγύης. Μέτρα προστασίας των δανειοληπτών. Πάγωμα των τιμολογίων των ΔΕΚΟ για ένα χρόνο  

2ο. Ενίσχυση της οικονομικής δραστηριότητας. Με αύξηση των δημοσίων επενδύσεων στο 4% του ΑΕΠ από τον πρώτο προϋπολογισμό και επιτάχυνση του ΕΣΠΑ. Ένεση ρευστότητας στην αγορά. Αλλαγή του ΤΕΙΡΕΣΙΑ. Βελτίωση του επιχειρηματικού περιβάλλοντος.

3ο. Προστασία και ενίσχυση της απασχόλησης και στήριξη των ανέργων. 

4ο. Νοικοκύρεμα στα δημόσια οικονομικά με την καταπολέμηση της σπατάλης και την ενίσχυση των φορολογικών εσόδων. Θα θέσουμε σε εφαρμογή αυτό το σχέδιο, ψηφίζοντας στις πρώτες 100 μέρες πέντε νομοσχέδια που αφορούν στην οικονομία. 

Νομοσχέδιο πρώτο, για τη στήριξη του πραγματικού εισοδήματος και την αναδιανομή. Με αυξήσεις μισθών και συντάξεων που καλύπτουν τον πληθωρισμό και με αναδιανομή του φορολογικού βάρους. Χορήγηση του Έκτακτου Επιδόματος Αλληλεγγύης για τις πιο ευάλωτες κοινωνικές ομάδες, καθώς και αύξηση της επιστροφής του ΦΠΑ στους αγρότες.  Φορολόγηση όλων των εισοδημάτων - ανεξαρτήτως πηγής -  με μια ενιαία, προοδευτική και δίκαιη φορολογική κλίμακα. 

Όλοι θα προστατεύονται από τον πληθωρισμό και όλοι θα συνεισφέρουν ανάλογα με την φοροδοτική τους ικανότητα. Τα μερίσματα που διανέμονται σε μετόχους θα φορολογηθούν ακριβώς όπως όλα τα άλλα εισοδήματα, αφού βέβαια αφαιρεθεί ο φόρος που έχει παρακρατηθεί, για να μην υπάρξει διπλή φορολογία. Έτσι, αίρεται η σημερινή αδικία που φορολογεί τα εισοδήματα από εργασία πολύ περισσότερο από το κεφάλαιο. 

Δεν θα αυξήσουμε τη φορολογία των επιχειρήσεων. Καταργούμε όμως τις χαριστικές φοροαπαλλαγές. Τα κέρδη που παραμένουν στην επιχείρηση φορολογούνται με χαμηλό συντελεστή, ώστε να γίνουν επενδύσεις και θέσεις εργασίας. Έτσι στηρίζουμε τις παραγωγικές επενδύσεις, τις επιχειρήσεις που παράγουν, αλλά φορολογούμε δίκαια τους μετόχους τους. 

Αντικαθιστούμε το ΕΤΑΚ που επιβαρύνει τους μικροϊδιοκτήτες, με την προοδευτική φορολόγηση της μεγάλης περιουσίας. Και κανείς δεν εξαιρείται, ούτε η Εκκλησία. Βεβαίως, είμαστε σε διάλογο με την Εκκλησία της Ελλάδας. 

Επαναφέρουμε το φόρο κληρονομιάς και γονικών παροχών με πιο υψηλό αφορολόγητο. Θέλουμε να προστατεύσουμε τη μικρή ιδιοκτησία που κληρονομείται. Αλλά να φορολογήσουμε σωστά τις μεγάλες περιουσίες, που λόγω κληρονομιάς αλλάζουν χέρια. Δέσμευσή μας: κανένα νέο φορολογικό βάρος στα μεσαία και χαμηλά εισοδήματα.

Νομοσχέδιο δεύτερο, για την προστασία του δανειολήπτη και την καταπολέμηση της ακρίβειας. Ως κυβέρνηση, θα ψηφίσουμε τις προτάσεις μας, που απέρριψε η Νέα Δημοκρατία. Βάζουμε τέλος στις αθέμιτες χρεώσεις, στους πλειστηριασμούς ακινήτων σε εξευτελιστικές τιμές. 



Δίνουμε δυνατότητα ρύθμισης και σταδιακής απαλλαγής οφειλών σε όσους αποδεδειγμένα αδυνατούν να αποπληρώσουν τα χρέη τους. Ανακουφίζουμε έτσι χιλιάδες νοικοκυριά από την υπερχρέωση και το υψηλό κόστος, που αναγκάζονται να πληρώσουν στις τράπεζες, για επιτόκια που είναι από τα υψηλότερα στην Ευρωπαϊκή Ένωση. Θέλουμε τις τράπεζες παραγωγούς ανάπτυξης και όχι κοινωνικής αδικίας. Ξεκινάμε μάχη ενάντια στα καρτέλ. Αναβαθμίζουμε την Επιτροπή Ανταγωνισμού, μακριά από “κουμπάρους” και απαράδεκτα φαινόμενα τα οποία ζήσαμε.

Δημιουργούμε Ειδική Υπηρεσία προληπτικής παρακολούθησης της αγοράς και καταπολέμησης των μονοπωλίων. Το κράτος δίνει πρώτο το παράδειγμα, με το πάγωμα των τιμολογίων των ΔΕΚΟ για ένα χρόνο. 

Νομοσχέδιο τρίτο, για την στήριξη των μικρών και μεσαίων επιχειρήσεων και τη ρευστότητα στην οικονομία. Στηρίζουμε τις μικρομεσαίες επιχειρήσεις σε αυτή τη δύσκολη συγκυρία. Παγώνουμε για ένα χρόνο τις δανειακές υποχρεώσεις των επιχειρήσεων, που πλήττονται από την κρίση. Τους δίνουμε τη δυνατότητα αναχρηματοδότησης ληξιπρόθεσμων οφειλών. Για να ανασάνει η μικρομεσαία επιχείρηση. 

Παρέχουμε εγγυήσεις απ’ ευθείας σε επιχειρήσεις με αντικειμενικά κριτήρια, όχι κομματικά κριτήρια. Διοχετεύουμε ρευστότητα στην αγορά μέσω του ΤΕΜΠΜΕ, αξιοποιώντας τις παγωμένες εγγυήσεις ύψους 15 δις ευρώ από το πακέτο ρευστότητας των Τραπεζών. Αλλάζουμε τον ΤΕΙΡΕΣΙΑ, για να αντιμετωπίσουμε τα άδικα σημερινά κριτήρια εγγραφής και παραμονής σε αυτόν.

 Δημιουργούμε Ταμείο Αναχρηματοδότησης της Οικονομίας, που θα αντλεί κεφάλαια για τη χρηματοδότηση συγκεκριμένων κλάδων και θα διοχετεύει ρευστότητα κατευθείαν στην αγορά. Αντιμετωπίζουμε τη μάστιγα των μεταχρονολογημένων επιταγών, μειώνοντας σταδιακά τα χρονικά όρια και τη διάθεση από τις Τράπεζες. Αυτές είναι επιλογές που διοχετεύουν ρευστότητα και στηρίζουν την πραγματική οικονομία. Όχι η επιδότηση των εισαγωγών, με τα μέτρα που έλαβε η κυβέρνηση για τα κλιματιστικά και τα πολυτελή αυτοκίνητα!

Νομοσχέδιο τέταρτο,  για την ενίσχυση της επιχειρηματικότητας και την προώθηση των επενδύσεων.  Ένας επιχειρηματίας ζητάει δύο βασικά πράγματα: σταθερό φορολογικό πλαίσιο και απλές διαδικασίες ίδρυσης και λειτουργίας. Τα ΚΕΠ είναι επίτευγμα των κυβερνήσεών μας. Ανακούφισαν τον πολίτη. Το ίδιο θα κάνουμε τώρα και για την επιχείρηση. Υπηρεσίες μιας στάσης. Θέτουμε ως στόχο να μπορεί να ιδρύεται μια επιχείρηση ακόμα και αυθημερόν, σε συνεργασία με τα Επιμελητήρια. .

Για να προσελκύσουμε και για να μπορεί κάθε σοβαρός επενδυτής, που θέλει να τοποθετήσει τα κεφάλαιά του στην Ελλάδα,  να νιώθει ασφάλεια και σιγουριά, μακριά από γραφειοκρατίες, πελατειακές σχέσεις και διαφθορά. Για να πάψει επιτέλους η Ελλάδα να είναι 109η στη διεθνή κατάταξη του δείκτη επιχειρηματικότητας της Παγκόσμιας Τράπεζας – εννιά θέσεις κάτω σε ένα χρόνο. 

Κανένα προϊόν, κανένας τομέας χωρίς ρύθμιση και εποπτεία. Και ειδικά στο χρηματοοικονομικό σύστημα, ανεξάρτητη, ισχυρή και αποτελεσματική εποπτεία. Και τέλος: ήρθε η ώρα να ανοίξουμε τα κλειστά επαγγέλματα, μετά από κοινωνικό διάλογο. 

Νομοσχέδιο πέμπτο, για την άμεση αντιμετώπιση της κρίσης στην αγορά εργασίας.  Η κυβέρνηση υποτιμά τη νοημοσύνη των πολιτών, όταν με αλχημείες παρουσιάζει μείωση της ανεργίας. Η κατάσταση με τις απολύσεις, τις διαθεσιμότητες, τη μαύρη και ανασφάλιστη εργασία, την ψευτο-απασχόληση με τα «μπλοκάκια» δεν μπορεί να συνεχιστεί. 

Εφαρμόζουμε συγκεκριμένα μέτρα: Άμεση ενίσχυση του Σώματος Επιθεωρητών Εργασίας, ώστε το οχτάωρο, οι υπερωρίες, η κανονική άδεια και η εφαρμογή των συλλογικών συμβάσεων να ελέγχονται και να εφαρμόζονται.  Συγκεκριμένες ρυθμίσεις, ώστε να σταματήσει η προσχηματική εκμετάλλευση της κρίσης για μείωση της απασχόλησης και να αναπληρώνεται στο μέγιστο δυνατό βαθμό το εισόδημα των εργαζομένων. 

Το επίδομα ανεργίας, σταδιακά στο 70% του βασικού μισθού. Ριζική αναθεώρηση του καθεστώτος ενοικίασης εργαζομένων, που έχει εξελιχθεί σε κοινωνική μάστιγα. Ειδικές ρήτρες, ώστε τα δάνεια με εγγύηση του Δημοσίου να διοχετευθούν άμεσα στις επιχειρήσεις, που διατηρούν ή αυξάνουν τις υφιστάμενες θέσεις εργασίας. Όχι σε κερδοσκοπικές καταθέσεις.  

Επανασύνδεση των κινήτρων του επενδυτικού νόμου με δημιουργία θέσεων απασχόλησης. Κίνητρα πρόσληψης νέων, με γενναίο πρόγραμμα επιδότησης των ασφαλιστικών εισφορών για νέους, για τέσσερα χρόνια. Και βέβαια, καταργούνται οι κομματικοί εκβιασμοί των STAGE και των άλλων τοποθετήσεων στο Δημόσιο.

Προωθούνται προγράμματα Κοινωνικής Εργασίας, ιδιαίτερα για τους μακροχρόνια ανέργους και ηλικιωμένους ανέργους, στη βάση πραγματικών αναγκών, διαφάνειας και κοινωνικών κριτηρίων. Με την ουσιαστική συμμετοχή σε όλα αυτά των κοινωνικών εταίρων για τον καθορισμό των προτεραιοτήτων, αλλά λαμβάνοντας υπόψη και τη δημοσιονομική δυνατότητα που σήμερα υπάρχει.

Κυρίες και κύριοι, 

Όλα όσα σας ανέφερα, στοχεύουν στην αναθέρμανση της αγοράς, την επανεκκίνηση της οικονομίας. Μόνο η ανάταξη της οικονομίας θα αποφέρει και νέα έσοδα σε μόνιμη βάση. Όσους φόρους και να βάλουμε, τα έσοδα θα είναι λίγα. Η ανάταξη όμως της οικονομίας δεν είναι εφικτή, αν δεν τολμήσουμε τις τομές και ρήξεις στον τρόπο με τον οποίο διαχειριζόμαστε τα χρήματα των πολιτών - με σεβασμό - τους δημόσιους πόρους. 

Μιλάμε για μια ριζική ανατροπή αντιλήψεων και πρακτικών, τη βούληση να βάλουμε τάξη στα οικονομικά μας. Και με ρωτάνε: θα κάνετε απογραφή; Να το ξεκαθαρίσουμε. Δεν θα αντιγράψουμε μικροκομματικές πρακτικές, όπως η λεγόμενη «απογραφή», για να διασύρουμε και πάλι τη χώρα. Θα ενημερώνουμε τακτικά τους πολίτες για την κατάσταση της ελληνικής οικονομίας και για την πρόοδό της. 

Μέχρι τον Ιανουάριο η Στατιστική Υπηρεσία θα είναι πραγματικά ανεξάρτητη. Τέρμα στα παιχνίδια με τους αριθμούς, που απαξιώνουν διεθνώς τη χώρα μας. Σήμερα, το έλλειμμα ξεπερνάει το 7% του ΑΕΠ. Το έλλειμμα δεν είναι εφικτό να πέσει στο 3% ούτε σε ένα, ούτε σε δύο χρόνια. Για να μειωθεί, χρειάζονται μεγάλες τομές στη δημοσιονομική διαχείριση. Όχι μέτρα εντυπωσιασμού. 

Χρειάζεται να ματώσουμε στη μάχη κατά της φοροδιαφυγής, στην είσπραξη των φόρων και των ανείσπρακτων οφειλών, να βάλουμε φρένο στις αλόγιστες σπατάλες και στις ανεξέλεγκτες προμήθειες που κρύβουν διαφθορά. Μερικά ενδεικτικά παραδείγματα:

Φόροι: είναι 31 δισεκατομμύρια ευρώ οι ανείσπρακτοι φόροι – τριπλασιάστηκαν από το 2004. Μόνο από τον ΦΠΑ θα μπορούσαν να εισρεύσουν στα δημόσια Ταμεία περισσότερα από 3,5 δις, αν δούλευαν αποτελεσματικά, με διαφάνεια, σωστά, οι φοροεισπρακτικοί μηχανισμοί.

Δημόσιο χρέος: μπορούσαμε να εξοικονομήσουμε εκατοντάδες εκατομμύρια το χρόνο, με καλύτερη και πιο αξιόπιστη διαχείριση.  Παράδειγμα: Το χρέος των νοσοκομείων αυξήθηκε από ένα σε έξι δισεκατομμύρια ευρώ μέσα σε πέντε χρόνια, λόγω κακοδιαχείρισης και αδιαφάνειας. Όπως είπε ο ΟΟΣΑ, τα νοσοκομεία μας είναι άντρο διαφθοράς. Θα καταθέσουμε ένα νέο Πρόγραμμα Σταθερότητας και Ανάπτυξης, που θα συμφωνηθεί με την Ευρωπαϊκή Ένωση και θα εγγυάται στο βάθος τριετίας την ανάκαμψη της οικονομίας, αλλά και τη σταδιακή αποκλιμάκωση του ελλείμματος και του χρέους. 

Μαζί με το Πρόγραμμα Σταθερότητας και Ανάπτυξης, θα καταθέσουμε στη Βουλή ένα τριετές σχέδιο Προϋπολογισμού. Με ρεαλιστικές εκτιμήσεις για την πορεία της οικονομίας και την απόδοση των μέτρων  περιορισμού της σπατάλης, φορολογικής πολιτικής και καταπολέμησης της φοροδιαφυγής.  

Πώς θα ελέγξουμε τις δημόσιες δαπάνες; Μερικά παραδείγματα: Με διπλογραφικό σύστημα παντού. Σε όλους τους δημόσιους φορείς, στα Νομικά Πρόσωπα Δημοσίου Δικαίου, στην Τοπική Αυτοδιοίκηση. Με προϋπολογισμούς που συνδέουν τη χρηματοδότηση με τις υπηρεσίες στον πολίτη, στο κράτος και την Τοπική Αυτοδιοίκηση. 

Με ορκωτούς λογιστές στο δημόσιο τομέα και την Τοπική Αυτοδιοίκηση και με αυστηρό έλεγχο δαπανών παντού, ξεκινώντας από τα νοσοκομεία. Τέλος στο όργιο των υπερτιμολογήσεων. Διαφανείς και ξεκάθαρες διαδικασίες για τις προμήθειες του Δημοσίου. Αξιοποίηση των ηλεκτρονικών δημοπρασιών, να βλέπει ο πολίτης. Και τέλος, με αξιολόγηση από μηδενική βάση των εξοπλιστικών προγραμμάτων που έχει ανακοινώσει η κυβέρνηση. 

Κυρίες και κύριοι, 

Αποτελεί κοινό μυστικό ότι αυτοί που φορολογούνται στη χώρα μας είναι κυρίως οι μισθωτοί και οι καταναλωτές.  Ότι η φορολογία είναι άδικη. Πιστεύει κανείς ότι μόλις 14.000 είναι οι Έλληνες που έχουν εισόδημα άνω των 100.000 ευρώ το χρόνο; Τόσοι δηλώνουν. Πολυνομία, χαριστικές διατάξεις, φοροαπαλλαγές, γραφειοκρατία και διαφθορά στερούν έσοδα από το κράτος. Μια κατάσταση  που έχει επιδεινωθεί δραματικά την τελευταία πενταετία με την κομματικοποίηση, ναι, κομματικοποίηση και κατάρρευση ακόμα και των φοροεισπρακτικών μηχανισμών.  Πώς να έχει ο πολίτης εμπιστοσύνη στο κράτος, όταν ακόμα και αυτοί οι μηχανισμοί κομματικοποιούνται και γίνονται ρουσφέτια γύρω από τις φορολογικές δηλώσεις; Όλα αυτά οδήγησαν στην γιγάντωση της φοροδιαφυγής, την κατάρρευση των εσόδων, την κατάρρευση της αίσθησης του δικαίου. 

Οι φορολογικές υπηρεσίες θα αναδιαμορφωθούν. Όχι κομματικές επιλογές, που οδηγούν στη διάλυση των υπηρεσιών.  Πλήρης ηλεκτρονική υποστήριξη και διασύνδεση του πληροφοριακού συστήματος, με αυτό των Ταμείων Κοινωνικής Ασφάλισης και άλλων υπηρεσιών. Κωδικοποίηση και απλοποίηση της φορολογικής νομοθεσίας, με εύκολη πρόσβαση από τους πολίτες, τους επιχειρηματίες, τους εργαζόμενους στο διαδίκτυο. 

Σταθερό φορολογικό πλαίσιο, για να μην αιφνιδιάζεται κάθε τόσο ο φορολογούμενος. Δειγματοληπτικός έλεγχος, επαναφορά του point system. Ο έλεγχος των υποθέσεων δεν θα επαφίεται στη διακριτική και πολλές φορές αυθαίρετη ευχέρεια των υπηρεσιών. Όλες οι επαγγελματικές συναλλαγές και οι συναλλαγές με εξωχώριες εταιρίες μέσω τραπεζικών λογαριασμών.  

Κατάργηση του Κώδικα Βιβλίων και Στοιχείων και ενσωμάτωση των αναγκαίων διατάξεων στη φορολογική νομοθεσία. Βάζουμε τέλος στην πλασματική εμφάνιση χαμηλών κερδών από θυγατρικές πολυεθνικών εταιριών. Αυστηροί κανόνες για τις λεγόμενες ενδοομιλικές συναλλαγές. Αυστηροί έλεγχοι στις off shore ακινήτων. Μηχανισμός επίλυσης φορολογικών διαφορών. Αποτελεσματικός έλεγχος όλων των περιουσιακών στοιχείων των φορολογουμένων. 

Θα βάλουμε τάξη. Θέλουμε ο Έλληνας πολίτης να πληρώνει φόρους, γιατί αισθάνεται ότι είναι δίκαιοι και γιατί ξέρει πού πάνε τα λεφτά του.  Στην παιδεία, στην υγεία, στην ανάπτυξη, στην πρόνοια, στο περιβάλλον. 

Κυρίες και κύριοι, 

Αν δεν δημιουργηθεί και νέος πλούτος, αν δεν αυξηθεί η παραγωγικότητα, η ανταγωνιστικότητα της οικονομίας, τότε θα τσακωνόμαστε για το μοίρασμα μιας όλο και μικρότερης πίτας. Τώρα είναι η ώρα να αποφασίσουμε τι θέλουμε να παράγει η Ελλάδα τα επόμενα πέντε, δέκα, είκοσι χρόνια, τι θα εξάγει, πού θα επενδύσουμε. Μιλάμε εδώ και καιρό για την πράσινη ανάπτυξη. Οι συνθήκες, οι εξελίξεις,  μάς έχουν δικαιώσει. 

Η πράσινη ανάπτυξη δεν αποτελεί μια πολιτική απλά για το περιβάλλον. Είναι ριζική αλλαγή του τρόπου με τον οποίο παράγουμε πλούτο. Είναι η αξιοποίηση όσων μας διαφοροποιούν ως χώρα, η ταυτότητά μας. 

Ποιοι ωφελούνται από την πράσινη ανάπτυξη; Οι επιχειρήσεις, μικρές και μεγάλες, από τις πράσινες αναπτυξιακές επενδύσεις, δημόσιες και ιδιωτικές. Οι αγρότες, από την παραγωγή προϊόντων ποιότητας, με πιστοποίηση, που θα εξάγονται ανταγωνιστικά σε όλο τον κόσμο. Η Τοπική Αυτοδιοίκηση, από την ορθολογική διαχείριση των απορριμμάτων. Οι εργαζόμενοι, από τις νέες ποιοτικές θέσεις εργασίας. Οι νέοι επιστήμονες, από το άνοιγμα νέων αγορών σε νέους τομείς. Οι καταναλωτές, από την εξοικονόμηση ενέργειας και την καλύτερη αποδοτικότητα των σπιτιών τους, από την καλύτερη ποιότητα των προϊόντων, που όλα αυτά θα μεταφράζονται σε οικονομίες για την οικογένεια. Και η οικογένεια, για την καλύτερη υγεία και την καλύτερη ποιότητα ζωής. 

Κυρίες και κύριοι,

Η κυβέρνηση του Πανελληνίου Σοσιαλιστικού Κινήματος, από την 5η του Οκτώβρη, ξεκινάει την προσπάθεια αλλαγής του αναπτυξιακού μοντέλου της χώρας. 

Πρώτον: νέα κατεύθυνση για την ενέργεια, με βάση τις Ανανεώσιμες Πηγές Ενέργειας και την εξοικονόμηση ενέργειας.  Για να πετύχουμε το στόχο της παραγωγής ενέργειας, μέσω Ανανεώσιμων Πηγών, στο 20% της παραγωγής μας το 2020. Θα καταθέσουμε μέχρι το τέλος Δεκεμβρίου το νέο εθνικό ενεργειακό σχέδιο, εδώ και στην Ευρωπαϊκή Ένωση.

Δεν μας ενδιαφέρει απλώς η εισαγωγή και εγκατάσταση των διαφόρων υποδομών για τις ΑΠΕ. Θέλουμε και τη δημιουργία της ελληνικής παραγωγικής βάσης. Αυτή θα αποτελέσει αναπτυξιακό πυρήνα, θα δημιουργήσει νέες θέσεις εργασίας, θα μειώσει την ενεργειακή εξάρτηση της χώρας μας. 

Το Αιγαίο θα γίνει ο ενεργειακός δίαυλος πράσινης ενέργειας από τη Μεσόγειο στο Βορρά και θα διασυνδεθεί με τα μεγάλα διευρωπαϊκά ενεργειακά δίκτυα. Θα αναπτύξουμε τις υποδομές ανανεώσιμων πηγών στα νησιά μας, με προτεραιότητα στις βραχονησίδες.  Και η Μακεδονία, πάντα κόμβος ενεργειακός, μπορεί ν’ αποτελέσει και κόμβο πράσινης ανάπτυξης, με τον φιλόδοξο στόχο να συνδεθεί με μια νέα ταυτότητα και της Διεθνούς Έκθεσης Θεσσαλονίκης και τη μετεγκατάσταση αυτής της Έκθεσης μέχρι το 2012. Το 2012, που γιορτάζουμε και την απελευθέρωση της Θεσσαλονίκης, την ένταξη της Θεσσαλονίκης στην ελεύθερη Ελλάδα. 

Tα παραπάνω σημαίνουν κρίσιμες επιλογές για την ανάπτυξη και χρηματοδότηση των δικτύων, την απρόσκοπτη αδειοδότηση των επενδύσεων, την τιμολόγηση της ενέργειας. 

Το ΕΣΠΑ θα αποτελέσει εργαλείο χρηματοδότησης ακριβώς για αυτή την πράσινη ανάπτυξη σε όλη τη χώρα. Και βέβαια, αυτές οι πολιτικές, οι μεγάλες πολιτικές, δεν μπορούν να γίνουν χωρίς τη συμμετοχή των πολιτών. Μόνο αν μπουν δυναμικά οι πολίτες στο τρίπτυχο ανακύκλωση, ενεργειακή απόδοση των κτιρίων, των σπιτιών και παραγωγή ενέργειας, θα ενδυναμωθεί η οικονομία μας. Στόχος μας και δέσμευσή μου, η Ελλάδα να γίνει ένα περιβαλλοντικό πρότυπο, η Δανία του νότου. 

Δεύτερον: ανασυγκρότηση της υπαίθρου. Στο επίκεντρο της πράσινης ανάπτυξης βρίσκεται ο αγρότης, ο κάτοικος της υπαίθρου. Έχω αναλάβει συγκεκριμένες δεσμεύσεις για τον αγρότη. Μέτρα άμεσης ανακούφισης για το υψηλό κόστος παραγωγής και για τα προβλήματα στη διάθεση των προϊόντων του. Μεσοπρόθεσμα μέτρα, ώστε τα αγροτικά προϊόντα να είναι προϊόντα υψηλής ποιότητας, με ταυτότητα και υψηλή αξία. Μεσογειακή διατροφή. Ελληνική ταυτότητα. Η ταυτότητα της Ελλάδας να συνδεθεί με τις έννοιες «ποιότητα» και «αξία». Στήριξη ιδιαίτερα των νέων αγροτών. 

Τρίτον: η βαριά μας βιομηχανία, που λέγεται «τουρισμός», που είναι από τους πιο δυναμικούς μας κλάδους, που όμως χρειάζεται να ενισχυθεί η ανταγωνιστικότητά του, και τομείς όπως είναι ο θαλάσσιος τουρισμός, ο συνεδριακός τουρισμός, ώστε να έχουμε μαζί με τον τουρισμό, ποιότητα στις υπηρεσίες και μια ισχυρή ναυτιλία επίσης στον κόσμο.

 Κάθε συγκεκριμένος προορισμός στην Ελλάδα, με μια ιδιαίτερη ταυτότητα. Με βασικό εργαλείο στην στροφή του τουρισμού στην ποιότητα, το νέο χωροταξικό πλαίσιο. Θα αποσύρουμε το Χωροταξικό του Τουρισμού, που θα κατέστρεφε τη χώρα μας, για να προστατεύσουμε και να αναδείξουμε τον φυσικό μας πλούτο και την παράδοσή μας.

Κυρίες και κύριοι, 

Οι φωτιές του 2007 όφειλαν να αποτελέσουν την κόκκινη γραμμή για το κράτος και τους πολίτες. Δυστυχώς, ζήσαμε και αυτές του 2009. Για μας, σηματοδοτούν το τέλος της απουσίας σχεδιασμού και της επιβράβευσης της καταπάτησης και της κερδοσκοπίας στη γη. Είναι τέλος εποχής. Με ένα Εθνικό Σχέδιο Δράσης για την όσο το δυνατόν καλύτερη προστασία όλου του πρασίνου, εμείς θα προχωρήσουμε στην αποκατάσταση των δασών που έχουν χαθεί και στην προστασία αυτών που έχουν μείνει.

Τέρμα στην καταπάτηση δασικών εκτάσεων, χωρίς καμία εξαίρεση. Η αυριανή κυβέρνηση του ΠΑΣΟΚ δεν θα ανεχτεί τέτοια φαινόμενα. Πράσινη ανάπτυξη σημαίνει να αξιοποιήσουμε τα συγκριτικά μας πλεονεκτήματα, στον τουρισμό, τον αγροτικό μας χώρο, τη ναυτιλία, τον πολιτισμό, το περιβάλλον, και να χτίσουμε νέα συγκριτικά πλεονεκτήματα για τις καινούργιες παγκόσμιες αγορές, με την έρευνα, τις τεχνολογίες, την εκπαίδευση.  Και μαζί, τις απαραίτητες υποδομές, με ευρυζωνική πρόσβαση για κάθε σπίτι και κάθε επιχείρηση. 

Κυρίες και κύριοι, 

Το παράλληλο μεγάλο μέτωπο των 100 πρώτων ημερών είναι η λήψη άμεσων μέτρων αποκατάστασης της εμπιστοσύνης των πολιτών προς τους θεσμούς, το κράτος και το πολιτικό σύστημα. Τίποτα δεν μπορούμε να πετύχουμε, αν δεν αλλάξουμε το κράτος. Αν δεν ανορθώσουμε και ενισχύσουμε τους δημοκρατικούς μας θεσμούς, από την Δικαιοσύνη, τις Ανεξάρτητες Αρχές, μέχρι την Βουλή, που καταρρακώθηκαν τα τελευταία έξι χρόνια. 

Κράτος ευνομούμενο. Αυτονομία της πολιτικής. Κράτος και πολιτική ηγεσία που σέβεται τους κόπους του Ελληνικού λαού.  Γιατί η απάντηση στο ερώτημα «πού θα βρείτε τα λεφτά;», συνδέεται με το ερώτημα «πού πάνε τα λεφτά;» Η πελατειακή πολιτική, η διαφθορά, η γραφειοκρατία, η αδιαφάνεια, είναι πληγές που κοστίζουν, κοστίζουν όχι μόνο σε χρήματα, αλλά και σε αξιοπιστία του πολιτικού συστήματος. Δεν χρειάζονται εδώ πόροι, αλλά πολιτική βούληση. 

Δεν κοστίζει τίποτα ένας νέος εκλογικός νόμος, που θα σπάει τις αχανείς εκλογικές περιφέρειες, θα μειώνει δραστικά τις εκλογικές δαπάνες, επιφέροντας γερό χτύπημα στο μαύρο πολιτικό χρήμα. Δεν κοστίζει τίποτα η αναμόρφωση του θεσμού τού «πόθεν έσχες», ώστε να κατάσχονται υπέρ του Δημοσίου όσα περιουσιακά στοιχεία δεν δηλώνονται. 

Δεν κοστίζει τίποτα να αναρτώνται στο διαδίκτυο όλες οι υπογραφές υπουργών και όλες οι πράξεις του Δημοσίου και της Αυτοδιοίκησης. Και θα αποδώσουν με χρήματα και υπηρεσίες προς το συμφέρον του πολίτη, σπάζοντας το συγκεντρωτικό κράτος και ενισχύοντας την Περιφερειακή Αυτοδιοίκηση, με αποκέντρωση εξουσιών, αρμοδιοτήτων και πόρων.

Και τέλος, δεν κοστίζει τίποτα να πάρουμε σκληρά μέτρα για τον έλεγχο του πολιτικού χρήματος, ώστε οι πηγές χρηματοδότησης των πολιτικών κομμάτων και των πολιτικών, να είναι εμφανείς. Κάθε μας πράξη στο Δημόσιο και στην πολιτική, κάθε μας μέτρο, κάθε μας πρόγραμμα θα πρέπει να υπηρετεί τις εξής απλές, αυτονόητες αρχές: Εφτά απλές αρχές: 

Διαφάνεια.

Αξιοκρατία. 

Αξιολόγηση και πιστοποίηση. 

Συμμετοχή και διαβούλευση. 

Έλεγχος, λογοδοσία και διάκριση εξουσιών.

Ποιότητα και αλληλεγγύη. 

Ανθρωπιά.

Ο πολίτης ζητά σήμερα: διαφάνεια παντού. Σε κάθε απόφαση, για κάθε ευρώ, για κάθε πρόσωπο. Πώς θα ζητήσουμε τη συστράτευση των πολιτών, πώς θα απαιτήσουμε από τον επιχειρηματία να είναι συνεπής στις υποχρεώσεις του προς το κράτος, όταν ο κόσμος θεωρεί ότι το πολιτικό σύστημα είναι υποχείριο χρημάτων που διακινούνται κάτω απ’ το τραπέζι; Οι πολίτες ζητούν την αλήθεια και τον καταλογισμό ευθυνών. Αυτή η καθαρή μας στάση θα είναι η αφετηρία για ένα κράτος, που λειτουργεί αποτελεσματικά υπέρ του πολίτη και μόνο υπέρ του πολίτη και του δημοσίου συμφέροντος.

Και αναφέρω παραδείγματα των πρωτοβουλιών μας: ηλεκτρονική διακυβέρνηση παντού, να σπάσει η γραφειοκρατία και τα φέουδα. Όλες οι υποθέσεις των πολιτών μέσω ΚΕΠ - Κέντρων Εξυπηρέτησης Πολιτών - παντού. Αυτός είναι ο στόχος. Περιορίζουμε δραστικά τη συνυπογραφή και τη συναρμοδιότητα. Αλλαγή στη σύνθεση των πειθαρχικών συμβουλίων στο Δημόσιο, ώστε οι ελεγχόμενοι να μην προέρχονται από την ίδια υπηρεσία με τους πειθαρχικούς ελεγκτές. Ετήσιος γενικός διαγωνισμός από το ΑΣΕΠ για την πρόσληψη όλων των μόνιμων στελεχών του Δημοσίου. Τέρμα στα παραθυράκια. Τέρμα στο κομματικό ρουσφέτι. Έτσι θα χτίσουμε εμπιστοσύνη.  Έτσι θα χτίσουμε αξιοπιστία, για να μπορούμε να κοιτάμε τον πολίτη στα μάτια. 

Κυρίες και κύριοι, 

Η ανάπτυξη για μας δεν μπορεί να υπάρξει, χωρίς να αισθάνεται ο πολίτης, ο εργαζόμενος, σιγουριά και ασφάλεια. Να απελευθερώσει τις δυνάμεις του, τις δημιουργικές, να μπορεί να δουλέψει με κέφι. Χωρίς άγχος. Γι’ αυτό, για μας, η κοινωνική συνοχή, η αλληλεγγύη, ένα κράτος που σέβεται τους πολίτες, είναι ένα κράτος που διασφαλίζει αποτελεσματικά το δικαίωμα στην Παιδεία, το δικαίωμα στην Υγεία, το δικαίωμα στην Ασφάλιση, στην ασφάλεια την ίδια του πολίτη και στο περιβάλλον. Η Αστυνομία στην υπηρεσία του πολίτη, της γειτονιάς και της οικογένειας. 

Για την Παιδεία, δέσμευσή μου το 5% του ΑΕΠ και ένα δισεκατομμύριο ευρώ επιπλέον στον πρώτο προϋπολογισμό. Και ξέρουμε, κάθε ευρώ που επενδύεται στην Παιδεία, επιστρέφει με τόκο. Τα παιδιά μας και η νεολαία μας δεν επιτρέπεται να είναι οι χαμένοι της οικονομικής κρίσης. Βέβαια, χρειάζονται τομές. Πανελλήνιες Εξετάσεις, όχι για την εισαγωγή σε ΑΕΙ και ΤΕΙ, αλλά για την απόκτηση του Εθνικού Απολυτηρίου, που θα είναι το διαβατήριο για κάθε παιδί στο Πανεπιστήμιο, με επιλογές. 

Ολοήμερα ποιοτικά σχολεία παντού, που σταματούν τη σημερινή οικονομική αφαίμαξη των οικογενειών. Φορητός υπολογιστής, ηλεκτρονικό βιβλίο, δωρεάν γρήγορη πρόσβαση στο διαδίκτυο για κάθε μαθητή και κάθε φοιτητή, ανοίγοντας ορίζοντες και αλλάζοντας τον τρόπο μάθησης, ώστε να διαμορφώσουμε παιδιά με κριτική σκέψη και με χαρά για το σχολείο. 

Στην υγεία: θα καλύψουμε – ναι, δεν χρειαζόμαστε άλλους αγροφύλακες - τις ελλείψεις σε ιατρικό, νοσηλευτικό και διοικητικό προσωπικό στα νοσοκομεία. Τέλος στον κομματισμό σε όλους τους τομείς υγείας. Ηλεκτρονικός φάκελος για κάθε ασθενή και αξιολόγηση των ονάδων υγείας στο δημόσιο και  στον  ιδιωτικό τομέα. Δημιουργία Μονάδων Οικογενειακής Ιατρικής, αυτός είναι ο στόχος μας, στελεχωμένες με τον οικογενειακό γιατρό και τον οικογενειακό νοσηλευτή, ώστε να υπάρχει δωρεάν 24ωρη περίθαλψη επτά μέρες την εβδομάδα, όλο το χρόνο, στις γειτονιές μας και στα χωριά μας. 

Με ρωτούν: θα ανοίξετε το Ασφαλιστικό; Απαντώ: είναι από τα μέτωπα που θα ανοίξουμε τον πρώτο χρόνο. Δεν μπορεί η χώρα που διοργάνωσε Ολυμπιακούς Αγώνες, να καθυστερεί ένα με δύο χρόνια τις συντάξεις. Δέσμευσή μας: ως το τέλος του 2010, οι συντάξεις θα απονέμονται το πολύ σε τρεις μήνες και θα παρακολουθώ τον  υπουργό που θα έχει το φάκελο αυτόν. 

Στις πρώτες προτεραιότητές μας, η οικονομική ενίσχυση του συστήματος, η κοινοπραξία των τεσσάρων μεγάλων ασφαλιστικών φορέων (ΙΚΑ, ΟΓΑ, ΟΑΕΕ, ΟΠΑΔ), με στόχο τον από κοινού έλεγχο των δαπανών της υγείας. Είμαστε αποφασισμένοι να προχωρήσουμε σ’ έναν ουσιαστικό και ειλικρινή διάλογο με τους κοινωνικούς εταίρους στις τομές που προτείνουμε: 

Καθιέρωση της βασικής σύνταξης, ως κοινής αφετηρίας για όλες τις συντάξεις. 

Διαχωρισμό των προνοιακών  από τις ασφαλιστικές  παροχές για να δημιουργηθεί στέρεα βάση χρηματοδότησης των Ταμείων. 

Διασφάλιση καθολικής και άμεσης πρόσβασης του πολίτη στην πρωτοβάθμια φροντίδα υγείας, στο γιατρό, στο φαρμακείο, στην προληπτική δημόσια ιατρική. 

Το Εθνικό Κεφάλαιο Αλληλεγγύης θα διασφαλίσει τη βιωσιμότητα του συστήματος σε βάθος χρόνου για τις νέες γενιές. 

Το κοινωνικό κράτος δεν μπορεί να αφήνει κανέναν στο περιθώριο. Δεν μπορεί ένας μικρός επιχειρηματίας, αν κλείσει το μαγαζί του, να μην έχει σύνταξη ή δικαίωμα στο Ταμείο Ανεργίας. Διασφαλίζουμε δικαιώματα, για να αισθάνεται ο πολίτης ότι πρέπει να σέβεται και τις δικές του υποχρεώσεις. Και δίνει σε όλους μια κοινή αφετηρία. 

Κυρίες και κύριοι, 

Η εθνική ανάταση αφορά κατά προτεραιότητα και τη διεθνή θέση της χώρας μας. Στόχος μου, και ξέρω ότι μπορώ και μπορούμε, να χτίσουμε ξανά μια Ελλάδα με διαπραγματευτική ισχύ. Που υπερασπίζεται αποτελεσματικά τα εθνικά μας δίκαια και κάνει σαφές σε όλους ότι τα κυριαρχικά μας δικαιώματα είναι αδιαπραγμάτευτα. Ας θυμηθούμε την ένταξη της Κύπρου στην Ευρωπαϊκή Ένωση, τον πρωταγωνιστικό μας ρόλο στα Βαλκάνια και την Μέση Ανατολή, την ουσιαστική βελτίωση των σχέσεών μας με την Τουρκία.

Το κάναμε με επιτυχία. Μπορούμε και πάλι. Να ολοκληρώσουμε αυτό που εμείς ξεκινήσαμε από εδώ, από τη Θεσσαλονίκη, τη «Στρατηγική της Θεσσαλονίκης» το 2003, με την ένταξη και των υπολοίπων Βαλκανικών χωρών. Και εδώ, η θέση μας στο θέμα της ονομασίας των Σκοπίων, η θέση της Ελλάδας, είναι γνωστή. Την χάραξε το ΠΑΣΟΚ και από αυτή την «κόκκινη εθνική γραμμή», εμείς δεν υποχωρούμε. Με αυτή την εξωτερική πολιτική, με αυτή την οικονομική διπλωματία θα αναδείξουμε τη Μακεδονία και τη Θεσσαλονίκη, σε οικονομικό κέντρο για όλη την ευρύτερη περιοχή. Ξέρω, αυτό ακούγεται τετριμμένο, έχει ακουστεί πολλές φορές, θα δουλέψουμε μαζί και θα το κάνουμε πράξη, γιατί ξέρω ότι εδώ υπάρχει βούληση και δυναμικό που μπορεί και πρέπει ν’ απελευθερωθεί. Διότι ο συγκεντρωτισμός και οι πελατειακές λογικές είναι αυτές που καθηλώνουν τη Θεσσαλονίκη και όλες τις Περιφέρειες.

Κυρίες και κύριοι, 

Διάβασα τις πρόσφατες διεθνείς εκθέσεις για την ανταγωνιστικότητα της οικονομίας μας. Είμαστε μαζί με την  Μποτσουάνα και το Καζακστάν. Δεν μπορεί να είναι αυτή η μοίρα μας. Μας αξίζει καλύτερα. Και μπορούμε. Και το λένε αυτές οι εκθέσεις: ξέρετε τι λένε; Ότι η απόδοσή μας είναι πολύ μικρότερη από τις δυνατότητες που έχει η Ελλάδα, η ελληνική κοινωνία, ο Ελληνισμός, οι Έλληνες, και αν προσθέσουμε και τη Διασπορά μας, που θα αξιοποιήσουμε εμείς στην κυβέρνηση, τότε είναι για μένα αυτονόητο ότι μπορούμε. 

Ποτέ δεν είπαμε ότι ο δρόμος είναι εύκολος. Είπαμε ότι είναι ο σωστός. Οραματικός, ρεαλιστικός, αυτονόητος. Και θα τον περπατήσουμε μαζί. 

Πολλοί νομίζουν ότι την ιστορία γράφουν μόνοι τους οι ηγέτες  Δεν είναι έτσι. Μια κοινωνία, αλλάζει μόνο όταν όλοι μαζί προσπαθήσουμε.  Ιστορία μπορεί να γράψει ο αγρότης στο χωράφι του, ο νέος επιστήμονας στην έρευνά του. Ο μικρομεσαίος επιχειρηματίας μπορεί να γράψει ιστορία στο μαγαζί του, η γυναίκα στην δουλειά της, ο υπάλληλος στο Δημόσιο, ο μετανάστης στην οικοδομή, ο καθηγητής στο πανεπιστήμιό του, ο δάσκαλος στην γειτονιά του, το άτομο με αναπηρία με την προσπάθειά του. Η νοσοκόμα στο κέντρο υγείας μπορεί να γράψει ιστορία. 

Αρκεί να δουλέψουμε μαζί. Όλοι μαζί.  Στην μεγάλη εθνική προσπάθεια για τη νέα πορεία, θα είμαστε μαζί. Ναι, θα είμαι μπροστά, αλλά σας θέλω κοντά μου, σας καλώ να γράψουμε μαζί τις νέες σελίδες ιστορίας γι’ αυτό τον τόπο. Ν’ αφήσουμε την Ελλάδα ακόμη καλύτερη από ό,τι την κληρονομήσαμε. Να μπορέσουμε να κοιτάξουμε τις επόμενες γενιές στα μάτια. Για το λαό να δουλέψουμε, μαζί με το λαό να δουλέψουμε και να είναι κυρίαρχος ο ίδιος ο λαός.  Μόνο μαζί μπορούμε. Και μαζί θα πετύχουμε. 

Σας ευχαριστώ. 
PAGE  
17

_1288428350.bin

